臨江月上人
作者：釋道潜
朝代：宋

paragraphs: 能仁說教滿竺乾，流入中國餘五千。
於中妙經爲最勝，顗師所解尤通玄。
化行吳會連海壖，紛紛得法如雲烟。
見聞讀誦又其次，隨類譬率無間焉。
嗚呼上人志且堅，善邀佛子同法筵。
妙香炷爐馥旃檀，十科勸進追昔賢。
旁行貝葉軸似椽，卷舒朝暮往復旋。
利根微種聊窮研，魚兔一獲忘蹄筌。
自餘區區顧未然，瀾翻口舌如湧泉。
外物交錯心匪緣，功成一朝脫愛纏。
曄如紅蕖濯清淵，俯仰千聖遽可肩。
茫茫苦海旁無邊，不有舟栰誰能先。
烏蟾疾馳如走丸，咨爾佛子無睡眠。